Davlat hokimiyati va boshqaruvi organlari faoliyati toʻgʻrisidagi axborotni olish uchun soʻrovlarni qabul qilish, roʻyxatdan oʻtkazish va qayta ishlash tartibi toʻgʻrisidagi yoʻriqnomani tasdiqlash haqida
(order, 2021-07-28)

Oʻzbekiston Respublikasining “Davlat hokimiyati va boshqaruvi organlari faoliyatining ochiqligi toʻgʻrisida”gi Qonuni hamda Vazirlar Mahkamasining 2015-yil 6-noyabrdagi 320-son “Davlat hokimiyati va boshqaruvi organlari faoliyatining ochiqligi toʻgʻrisida”gi Oʻzbekiston Respublikasi Qonuni qoidalarini amalga oshirishga yoʻnaltirilgan kompleks chora-tadbirlar koʻrish toʻgʻrisida”gi qaroriga muvofiq buyuraman: 1. Davlat hokimiyati va boshqaruvi organlari faoliyati toʻgʻrisidagi axborotni olish uchun soʻrovlarni qabul qilish, roʻyxatdan oʻtkazish va qayta ishlash tartibi toʻgʻrisidagi yoʻriqnoma ilovaga muvofiq tasdiqlansin. 2. Mazkur buyruq rasmiy eʼlon qilingan kundan eʼtiboran kuchga kiradi. Mazkur Yoʻriqnoma Oʻzbekiston Respublikasining “Davlat hokimiyati va boshqaruvi organlari faoliyatining ochiqligi toʻgʻrisida”gi Qonuniga hamda Vazirlar Mahkamasining 2015-yil 6-noyabrdagi 320-son “Davlat hokimiyati va boshqaruvi organlari faoliyatining ochiqligi toʻgʻrisida”gi Oʻzbekiston Respublikasi Qonuni qoidalarini amalga oshirishga yoʻnaltirilgan kompleks chora-tadbirlar koʻrish toʻgʻrisida”gi qaroriga muvofiq, davlat hokimiyati va boshqaruvi organlari (bundan buyon matnda davlat organlari deb yuritiladi) faoliyati toʻgʻrisidagi axborotni olish uchun soʻrovlarni qabul qilish, roʻyxatdan oʻtkazish va qayta ishlash tartibini belgilaydi. 1. Davlat organlarining faoliyati toʻgʻrisida axborot izlashni amalga oshirayotgan jismoniy yoki yuridik shaxs axborotdan foydalanuvchi hisoblanadi. 2. Davlat organlarining faoliyati toʻgʻrisida axborot olishga doir soʻrov (bundan buyon matnda soʻrov deb yuritiladi) axborotdan foydalanuvchining davlat organlari faoliyati toʻgʻrisida axborot taqdim etish haqida ushbu organlarga va (yoki) ularning mansabdor shaxslariga yoʻllanadigan ogʻzaki yoki yozma shakldagi (shu jumladan elektron hujjat shaklidagi) talabidir. 3. Axborotdan foydalanuvchi davlat organlariga ularning faoliyati toʻgʻrisida axborot olish uchun bevosita yoxud oʻz vakillari orqali soʻrov bilan murojaat etish huquqiga ega. 4. Soʻrovlar “Davlat hokimiyati va boshqaruvi organlari faoliyatining ochiqligi toʻgʻrisida”gi Oʻzbekiston Respublikasi Qonunining 20-moddasida koʻrsatilgan talablarga muvofiq rasmiylashtirilishi kerak. 5. Yozma soʻrovda murojaat etuvchining elektron manzili koʻrsatilishi mumkin. Yozma soʻrovda elektron manzilning koʻrsatilganligi murojaat etuvchining soʻrovga axborot tizimi orqali elektron shaklda javob olishga boʻlgan roziligidir. 6. Soʻrovlar davlat tilida va boshqa tillarda berilishi mumkin. 7. Quyidagilar soʻrov hisoblanmaydi: jismoniy va yuridik shaxslarning ariza, shikoyat hamda takliflari; taqdim etilishining oʻziga xos xususiyatlari boshqa qonunchilik hujjatlarida nazarda tutilgan, davlat organlarining faoliyatiga taalluqli boʻlgan axborotning ayrim turlari; davlat organining boshqa organlarga ularning faoliyati toʻgʻrisidagi axborotni olishga doir soʻrovlari. 8. Axborotdan foydalanuvchi tomonidan soʻralgan axborot qonunda belgilangan tartibda davlat sirlari yoki qonun bilan qoʻriqlanadigan boshqa sirni tashkil etuvchi maʼlumotlar jumlasiga kiritilgan boʻlsa, soʻrovda koʻrsatilgan axborotni taqdim etish rad etiladi va axborotdan foydalanuvchiga asoslantirilgan javob yuboriladi. 9. Axborotdan foydalanuvchi davlat organlariga ogʻzaki yoki yozma shaklda yoxud elektron hujjat shaklida soʻrov bilan murojaat etishi mumkin. Bunda elektron hujjat shaklidagi soʻrovlar davlat organlarining rasmiy veb-saytlari, rasmiy elektron pochta manzillari yoki Oʻzbekiston Respublikasi Yagona interaktiv davlat xizmatlari portali orqali taqdim etiladi. 10. Soʻrovlarni qabul qilish va roʻyxatdan oʻtkazilishini taʼminlash davlat organi rahbarining buyrugʻi bilan belgilangan soʻrovlar bilan ishlovchi tarkibiy boʻlinma yoki masʼul xodim tomonidan amalga oshiriladi. 11. Soʻrov pochta orqali kelib tushganda, soʻrovlar bilan ishlovchi tarkibiy boʻlinma yoki masʼul xodim tomonidan konvertda soʻrov mavjudligi tekshiriladi. Konvertda soʻrovning yoki soʻrovda koʻrsatilgan ilovalarning mavjud emasligi aniqlanganda, soʻrovlar bilan ishlovchi tarkibiy boʻlinma yoki masʼul xodim tomonidan ikki nusxada dalolatnoma tuziladi, ulardan biri (soʻrov va u yuborilgan konvert bilan birga) soʻrovlar bilan ishlovchi tarkibiy boʻlinma yoki masʼul xodimda qoladi, ikkinchisi kuzatuv xatiga ilova qilingan holda konvertda koʻrsatilgan manzil boʻyicha yuboriladi. 12. Elektron hujjat shaklida soʻrov tushgan kunida qogʻozga bosib chiqarilishi, ish vaqti tamom boʻlgandan keyin tushgan taqdirda esa — navbatdagi ish kunida qogʻozga bosib chiqarilishi kerak. 13. Axborotdan foydalanuvchini identifikatsiyalash imkoniyatini beradigan maʼlumotlar koʻrsatilmagan soʻrov anonim hisoblanadi va koʻrib chiqilmaydi. 14. Soʻrov anonim deb eʼtirof etilganda, bu haqda ijrochi (yoki ijrochilar) tomonidan xulosa tuziladi. Xulosada soʻrovni anonim deb eʼtirof etish uchun asoslar koʻrsatiladi. Soʻrovni anonim deb eʼtirof etish toʻgʻrisidagi xulosa soʻrovlar bilan ishlovchi tarkibiy boʻlinma yoki masʼul xodim tomonidan tasdiqlanadi hamda davlat organi rahbari yoki vakolat berilgan boshqa mansabdor shaxs tomonidan ijrodan olinadi. 15. Avvalgi soʻrovlar boʻyicha yuborilgan javobdan norozilik bildirilgan, shuningdek agar takroriy soʻrov kelib tushgan paytda koʻrib chiqishning qonunchilik hujjatlarida belgilangan muddati tugagan boʻlsa, avvalgi soʻrov oʻz vaqtida koʻrib chiqilmaganligi haqida xabar qilingan, aynan bir axborotdan foydalanuvchidan kelib tushgan soʻrov takroriy deb hisoblanadi. Takroriy soʻrovga u kelib tushgandan soʻng navbatdagi roʻyxat indeksi berilib, Soʻrovlarni roʻyxatga olish jurnalida yoki elektron hujjat aylanish tizimida “takroriy” deb qayd etiladi. 16. Aynan bir axborotdan foydalanuvchining soʻrovi nusxasi soʻrov dublikati hisoblanadi. Davlat organiga soʻrov dublikati (nusxasi) kelib tushgan hollarda, ushbu soʻrovga alohida tartib raqami berilmasdan, birinchi marta roʻyxatga olingan soʻrovning tartib raqami va undan soʻng bosh harfda “/D” belgisi hamda soʻrov kelib tushgan sana bilan qayd etiladi (masalan, soʻrov birinchi marta 2016-yil 10-martda 10-1-25 bilan roʻyxatga olingan boʻlib, soʻrov dublikati ham kelib tushganda, “2016-yil 10-mart, 10-1-25/D” kabi roʻyxatga olinadi). 17. Soʻrov davlat organiga kelib tushgandan soʻng, u soʻrovlar bilan ishlovchi tarkibiy boʻlinma yoki masʼul xodim tomonidan Soʻrovlarni roʻyxatga olish jurnaliga yoki elektron hujjat aylanish tizimiga qayd etiladi. 18. Soʻrovlarni roʻyxatga olish jurnali yoki elektron hujjat aylanish tizimida soʻrov qabul qilingan sana, soʻrovning tartib raqami, soʻrov bilan murojaat qilgan jismoniy shaxsning familiyasi, ismi va otasining ismi, yashash joyi (yuridik shaxslar uchun — yuridik shaxsning toʻliq firma nomi, uning joylashgan yeri (pochta manzili) toʻgʻrisidagi maʼlumotlar, soʻrovning qisqacha mohiyati, agar soʻrov dublikat yoki takroriy boʻlsa, uning dublikat yoki takroriyligi hamda soʻrov ijrosi toʻgʻrisidagi maʼlumotlar koʻrsatiladi. 19. Axborotdan foydalanuvchi oʻz soʻrovini u koʻrib chiqilgunga qadar va koʻrib chiqilayotgan vaqtda ariza berish orqali qaytarib olish huquqiga ega. 20. Qabul qilingan va roʻyxatga olingan soʻrovlar bir ish kuni ichida davlat organi rahbari yoki uning oʻrinbosariga rezolyutsiya (soʻrovni ijro etish boʻyicha koʻrsatma) qoʻyish uchun kiritiladi. 21. Rezolyutsiyada soʻrovni ijro etish uchun masʼul etib belgilangan tarkibiy boʻlinma(lar) rahbarining familiyasi, topshiriq mazmuni aks ettiriladi hamda davlat organi rahbari yoki uning oʻrinbosari tomonidan imzolanadi va sana qoʻyiladi. 22. Rezolyutsiya yozilganidan soʻng, soʻrov soʻrovlar bilan ishlovchi tarkibiy boʻlinma yoki masʼul xodim tomonidan soʻrovni ijro etish uchun masʼul etib belgilangan tarkibiy boʻlinma xodimiga imzo qoʻydirgan holda topshiriladi. 23. Soʻrovlar “Davlat hokimiyati va boshqaruvi organlari faoliyatining ochiqligi toʻgʻrisida”gi Oʻzbekiston Respublikasi Qonunining 19-moddasida belgilangan tartibda va muddatlarda koʻrib chiqiladi. 24. Soʻrovlar bilan ishlovchi tarkibiy boʻlinma yoki masʼul xodim muntazam ravishda davlat organida soʻrovlar bilan ishlash tizimini takomillashtirish, shuningdek davlat organi faoliyati toʻgʻrisida muntazam soʻraluvchi axborotlarni nashr etish hamda boshqa muhim masalalar boʻyicha takliflar tayyorlash maqsadida soʻrovlarni umumlashtirish, ularni mazmunan birlashtirish va boshqa shakllarda qayta ishlashni amalga oshiradi. 25. Davlat organida mazkur davlat organi rahbari tomonidan tasdiqlangan grafik asosida belgilangan kunlar va soatlarda jismoniy shaxslarni va yuridik shaxslarning vakillarini qabul qilish tashkil etiladi. 26. Davlat organida axborotdan foydalanuvchilarni qabul qilish uchun moʻljallangan alohida xona ajratilishi mumkin. 27. Axborotdan foydalanuvchi ogʻzaki murojaat etayotganda, davlat organi masʼul xodimiga oʻzining shaxsini tasdiqlovchi hujjatini, yuridik shaxsning vakili esa, oʻzining shaxsini va vakolatlarini tasdiqlaydigan hujjatlarini koʻrsatishi kerak. Bunday hujjatlarni koʻrsatmagan axborotdan foydalanuvchilar qabul qilinmaydi. 28. Ogʻzaki soʻrov bilan murojaat qilgan axborotdan foydalanuvchini qabul qilish soʻrov mohiyatidan kelib chiqib, tegishli boʻlinma rahbari hamda soʻrovlar bilan ishlovchi tarkibiy boʻlinma xodimi yoki masʼul xodim ishtirokida amalga oshiriladi. Agarda ogʻzaki soʻrov bilan murojaat etgan axborotdan foydalanuvchini qabul qilish vaqtida ushbu soʻrovni koʻrib chiqish mazkur davlat organining vakolat doirasiga kirmasligi aniqlansa, unga soʻralayotgan axborotni olish boʻyicha soʻrov bilan qaysi davlat organiga murojaat etishi mumkinligi tushuntiriladi va bu haqda Soʻrovlarni roʻyxatga olish jurnaliga yoki elektron hujjat aylanish tizimiga qayd etiladi. 29. Axborotdan foydalanuvchilarning ogʻzaki soʻrovlari davlat organining “ishonch telefonlari” orqali qabul qilinishi mumkin. Bunda soʻrovlar mazkur Yoʻriqnomada belgilangan tartibda rasmiylashtiriladi. 30. Ogʻzaki soʻrovga, imkoniyatga qarab, darhol javob berilishi kerak. 31. Soʻrovlar bilan ishlovchi tarkibiy boʻlinma yoki masʼul xodim soʻrovlarni ijro etish uchun masʼul etib belgilangan tarkibiy boʻlinmalar tomonidan soʻrovlar koʻrib chiqilishini doimiy monitoring qiladi, zarur hollarda, soʻrovlarning oʻz vaqtida koʻrib chiqilishini taʼminlash choralarini koʻradi. 32. Soʻrovlar bilan ishlovchi tarkibiy boʻlinma yoki masʼul xodim soʻrovlarni koʻrib chiqish muddatlari va tartibi soʻrovlarni ijro etish uchun masʼul etib belgilangan tarkibiy boʻlinmalar tomonidan buzilishi toʻgʻrisida davlat organi rahbarini darhol xabardor qiladi. 33. Soʻrovlar bilan ishlovchi tarkibiy boʻlinma yoki masʼul xodim monitoring natijalari boʻyicha har oyda davlat organi rahbariga soʻrovlar koʻrib chiqilishining holati toʻgʻrisidagi axborotni, zarurat boʻlganda, mavjud kamchiliklarni bartaraf etish, davlat hokimiyati va boshqaruvi organlari faoliyatining ochiqligi toʻgʻrisidagi qonunchilik hujjatlari buzilishiga yoʻl qoʻygan xodimlarga nisbatan javobgarlik choralarini koʻrish yuzasidan tegishli takliflar bilan birgalikda taqdim etadi. 34. Soʻrovlar bilan ishlovchi tarkibiy boʻlinma yoki masʼul xodim soʻrovlarni umumlashtirib, tahlil qilib boradi. Zarur hollarda, tahlil natijalari boʻyicha davlat organi rahbariga davlat organida soʻrovlar bilan ishlash tizimini va tegishli qonunchilik hujjatlarini takomillashtirish yuzasidan, shuningdek axborotdan foydalanuvchilar tomonidan davlat organi faoliyati toʻgʻrisida muntazam soʻraluvchi axborotlarni nashr etish hamda boshqa muhim masalalar boʻyicha takliflar kiritadi. 35. Mazkur Yoʻriqnoma talablarining buzilishida aybdor boʻlgan shaxslar qonunchilik hujjatlariga muvofiq javobgar boʻladi. 36. Mazkur Yoʻriqnoma Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi bilan kelishilgan.